প্রাক্তন পূর্তমন্ত্রী এবং অধুনা আরএসপি-র রাজ্য সম্পাদক ক্ষিতিবাবু জানাচ্ছেন, তাঁর আমলে বিভাগীয় ইঞ্জিনিয়ার ও প্রযুক্তিবিদদের নিয়েই সেতুর স্বাস্থ্যপরীক্ষা ও রক্ষণাবেক্ষণের কাজ হত। তাঁর দাবি, সেই কাজে বিরাট গাফিলতি হয়নি বলেই এমন বড় বিপর্যয় সে আমলে এড়ানো গিয়েছিল। কল্যাণীর ঈশ্বর গুপ্ত সেতুতে এক বার বড়সড় ত্রুটি ধরেছিলেন ইঞ্জিনিয়ারেরাই। দ্রুত সেতু সংস্কারও হয়েছিল। প্রাক্তন মন্ত্রীর কথায়, ‘‘আমাদের রাজ্যে নদী-নালার উপরে অনেক সেতু আছে। শুধু চোখে দেখে তো পরীক্ষা সম্ভব নয়। তাই ভেসেলে নিয়ে গিয়ে এবং জলে কাজ করার জন্য যন্ত্রপাতি কিনছিলাম আমরা।’’ তাঁর আরও সংযোজন, ‘‘অনেক বিরূপ পরিস্থিতির মধ্যেই কাজ হয়েছে। এখনকার মতো ঘটনা ঘটলে তৃণমূল তো আমাদের ছিঁড়ে খেত!’’